ลดพิมพ์สลากแก้ขายเหลือ
สำนักงานสลากฯ อาจลดปริมาณพิมพ์ลอตเตอรี่ลง หลังพบสลากล้นตลาด รอผลจองซื้องวด18ก.พ.เชื่อยอดหดพวกเก็งกำไรหนีเหลือแต่ตัวจริง
18 ก.พ. 2559

สำนักงานสลากฯ อาจลดปริมาณพิมพ์ลอตเตอรี่ลง หลังพบสลากล้นตลาด รอผลจองซื้องวด18ก.พ.เชื่อยอดหดพวกเก็งกำไรหนีเหลือแต่ตัวจริง
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล กล่าวว่า กรณีที่มีผู้ค้าจำหน่ายสลากไม่หมด หลังสำนักงานสลากฯ สั่งเพิ่มปริมาณสลากขึ้นเป็น 120 ล้านฉบับ หรือ 60 ล้านฉบับคู่นั้น สำนักงานสลากฯ จะประเมินผลโครงการสั่งซื้อสั่งจองลอตเตอรี่ล่วงหน้าในวันที่ 18 ก.พ.นี้ก่อน ว่าผลจะออกมาเช่นไร หากยอดสั่งซื้อสั่งจองสลากครั้งนี้ลดลง เท่ากับจะเหลือแต่ผู้ค้าตัวจริงที่ยังต้องการสลากไปจำหน่ายอยู่ ถือว่าเป็นตามที่สำนักงานสลากฯ ได้คาดการณ์ไว้
ทั้งนี้ หากประเมินว่าความต้องการจำหน่ายสลากมีน้อยกว่าปริมาณสลากที่พิมพ์อยู่ 120 ล้านฉบับ ก็จะเสนอให้คณะกรรมการสลากฯ ลดปริมาณการพิมพ์สลากให้สอดรับกับความต้องการซื้อของประชาชนได้ ประกอบกับงวดหลังจากนี้จะเริ่มเข้าสู่ช่วงโลว์ซีซั่นของการจำหน่ายสลาก เพราะกำลังจะเข้าสู่ช่วงเทศกาลสงกรานต์ในเดือน เม.ย. และในเดือน พ.ค. ก็จะเป็นช่วงเปิดภาคเรียน มีผล กระทบต่อกำลังซื้อของประชาชนที่ลดลงไปด้วย
"จะดูปริมาณการสั่งซื้อ สั่งจองสลากวันนี้ ว่าตลาดจะปรับตัวอย่างไร เพราะอย่างที่เห็นพอเพิ่มปริมาณสลาก ราคาก็ลดลงมาเหลือ 80 บาท ในหลายพื้นที่ ส่วนกรณีที่มีสลากเหลือขายไม่หมด ส่วนหนึ่งอาจเกิดจากความประมาทของผู้ค้าเอง ที่ไม่เร่งจำหน่ายให้หมดใน ช่วงวันแรกๆ" ผู้อำนวยการสำนักงานสลากฯ กล่าว
ทั้งนี้ การสั่งซื้อสั่งจองสลากล่วงหน้า วันที่ 18 ก.พ.นี้ จะมีสลากในการสั่งซื้อของงวดวันที่ 1 มี.ค. 2558 อยู่ที่ 1.33 แสนเล่มคู่ หรือคิดเป็น 26.60 ล้านฉบับ และระบบสั่งจองที่เป็นการจำหน่ายของงวดวันที่ 16 มี.ค. 2559 อยู่ที่ 1.8 แสนเล่มคู่ หรือคิดเป็น 36 ล้านฉบับ
ขณะเดียวกันสำนักงานสลากฯ ได้ลงพื้นที่เก็บข้อมูลการจำหน่ายสลากจากแผงค้าทั้งแยกคอกวัว ตลาดจำหน่ายลอตเตอรี่ สนามบินน้ำ หากพบว่ามีการจำหน่ายสลากไม่ตรงกับโควตา และเกินราคา ก็จะทยอยตัดสิทธิผู้ค้าที่เข้าร่วมโครงการทันที
ด้าน พล.ท.อภิรัชต์ คงสมพงษ์ ประธานกรรมการสลากกินแบ่งรัฐบาล กล่าวว่า เป็นเรื่องปกติที่จะมีสลากกินแบ่งเหลือ เพราะการพิมพ์สลากเพิ่มทำให้รายย่อยรับสลากไปจำหน่ายได้มากขึ้น จึงทำให้เกิดรายใหญ่มีสลากในมือลดลง โดยเฉพาะผู้ที่ไม่ใช่ผู้ค้าสลากตัวจริงที่หายไป 5 หมื่นราย ซึ่งถือว่าเป็นไปตามกลไกตลาดตามที่ตั้งไว้
อย่างไรก็ตาม หากในอีก 2-3 งวด ปริมาณความต้องการสลากลดลงอย่างเห็นได้ชัด ในการประชุมคณะกรรมการก็จะพิจารณาทยอยปรับลดการพิมพ์สลากลงตามขั้นบันได จนกว่าจะเกิดความสมดุลของความต้องการซื้อและขาย แต่จะไม่มีการพิมพ์สลากเพิ่มแน่นอน